РЕГЛАМЕНТ (ЕО) № 307/2008 НА КОМИСИЯТА
от 2 април 2008 година
за установяване, в съответствие с Регламент (ЕО) № 842/2006 на Европейския парламент и на Съвета, на минимални изисквания за програми за обучение и на условия за взаимно признаване на атестати за обучение на служители по отношение на климатичните инсталации на някои моторни превозни средства, съдържащи някои флуорирани парникови газове
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 842/2006 на Европейския парламент и на Съвета от 17 май 2006 г. относно някои флуорирани парникови газове (1), и по-специално член 5, параграф 1 от него,
като има предвид, че:
(1)
Директива 2006/40/ЕО на Европейския парламент и на Съвета от 17 май 2006 г. относно емисиите от климатични инсталации на моторни превозни средства и за изменение на Директива 70/156/ЕИО на Съвета (2) предвижда задължително въвеждане от 2011 г. на климатични инсталации за моторни превозни средства с нисък потенциал за предизвикване на глобално затопляне. В качеството на краткосрочна мярка в Регламент (ЕО) № 842/2006 се изисква да бъдат формулирани правила за подходяща квалификация на служителите, които извличат флуорирани парникови газове от такива системи.
(2)
На служителите, включени в обучителен курс с цел получаване на атестация за обучение, следва да бъде разрешено, за ограничен период от време, да провеждат дейностите, за които се отнася обучителният курс и за които е необходима атестация за обучение, при условие че извършват това под наблюдението на служители, притежаващи такава атестация.
(3)
За да се даде възможност за обучение и атестиране на служителите, които понастоящем работят в областите, обхванати от настоящия регламент, без прекъсване на професионалната им дейност, е необходим подходящ междинен период, през който за служителите, атестирани по съществуващите схеми за професионална квалификация, или за служителите, притежаващи професионален опит, ще може да се счита, че са подходящо квалифицирани по смисъла на Регламент (ЕО) № 842/2006.
(4)
С цел да се избегне излишно административно натоварване, следва да се позволи признаването на съществуващите схеми за професионална квалификация, при условие че уменията и познанията, които обхваща съответната система за професионална квалификация, отговарят на минималните стандарти, предвидени в настоящия регламент.
(5)
Атестационните органи, които следва да осигуряват спазването на минималните изисквания, формулирани в настоящия регламент, като по този начин допринесат за реалното и ефективно взаимно признаване на атестатите за обучение в цялата Общност, трябва да бъдат официално определени.
(6)
На Комисията следва да бъде съобщавана информация относно атестационните системи за издаване на атестати, които подлежат на взаимно признаване, във формата, определен с Регламент (ЕО) № 308/2008 на Комисията от 2 април 2008 г. за установяване, съгласно Регламент (ЕО) № 842/2006 на Европейския парламент и на Съвета, на формата на уведомленията за програмите на държавите-членки за обучение и сертифициране (3). Също така на Комисията следва да бъде съобщавана информация за признаването през междинния период на съществуващите системи за професионална квалификация или на професионалния опит.
(7)
Мерките, предвидени в настоящия регламент, са в съответствие със становището на комитета, създаден съгласно член 18, параграф 1 от Регламент (ЕО) № 2037/2000 на Европейския парламент и на Съвета (4),
ПРИЕ НАСТОЯЩИЯ РЕГЛАМЕНТ:
Член 1
Предмет
Настоящият регламент установява минималните изисквания за програмите за обучение на служители, които извличат някои флуорирани парникови газове от климатичните инсталации на превозни средства, попадащи в обхвата на Директива 2006/40/ЕО, както и условията за взаимно признаване на атестатите за обучение, издадени съгласно тези изисквания.
Член 2
Обучение на служители
1. За квалифицирани да извършват дейността, посочена в член 1, ще се считат само такива служители, които притежават атестат, издаден съгласно член 3.
2. За служители, които са записани на курс за обучение за получаване на атестат и работят под наблюдението на лице, което се счита за подходящо квалифицирано, параграф 1 не се прилага за срок от максимум 12 месеца.
3. Държавите-членки могат да решат, че изискването по параграф 1 няма да се прилага за период, завършващ най-късно на 4 юли 2010 г., по отношение на:
а)
служители, притежаващи атестат, издаден съгласно съществуващите схеми за професионална квалификация, за дейността, посочена в член 1, който атестат е идентифициран като такъв от държавата-членка; или
б)
служители с професионален опит в посочената в член 1 дейност, придобит преди 4 юли 2008 г.
Такива служители ще се считат за подходящо квалифицирани да извършват дейността, посочена в член 1, през определения в първата алинея период.
Член 3
Издаване на атестати за обучение на служителите
1. Атестационният орган следва да бъде определен посредством национален законов или подзаконов акт, или да бъде назначен от компетентния орган на държавата-членка или от други организации, които са оправомощени за това.
2. Посоченият в параграф 1 атестационен орган следва да издава атестати за обучение на такива служители, които са завършили обучителен курс, обхващащ минимума от умения и знания, посочени в приложението.
3. Атестатът за обучение трябва да съдържа минимум следната информация:
а)
наименованието на атестационния орган, пълното име на атестираното лице и регистрационен номер;
б)
вида дейност, която атестираното лице е оправомощено да извършва;
в)
дата на издаване и подпис на издалия атестата.
4. В случаите, в които съществуващ курс за обучение покрива минимума от умения и познания, посочени в приложението, но съответният атестат не съдържа посочените в параграф 3 от настоящия член елементи, се допуска съответстващ на изискванията на параграф 1 атестационен орган да издаде атестат за обучение на притежателя на тази квалификация без повторно преминаване на курса за обучение.
Член 4
Уведомяване
1. До 4 юли 2008 г. държавите-членки следва да уведомят Комисията за евентуалното си намерение да приложат член 2, параграф 3, първа алинея, буква а) или б), като посочат кои са съществуващите системи за професионална квалификация или условията за професионален опит, въз основа на които служителите се считат за подходящо квалифицирани.
2. До 4 януари 2009 г. държавите-членки следва да съобщят на Комисията наименованията и данните за контакт на атестационните органи за служители, по смисъла на член 3, параграф 1, както и наименованията на отговарящите на изискванията на член 3, параграф 2, атестати за обучение на служители, като при съобщаването следва да се използва форматът, определен с Регламент (ЕО) № 308/2008.
3. Държавите-членки следва да актуализират уведомлението, направено съгласно параграф 2, със съответната нова информация и незабавно да я предоставят на Комисията.
Член 5
Условия за взаимно признаване
1. Държавите-членки следва да прилагат взаимно признаване на атестатите за обучение, издадени в други държави-членки в съответствие с член 3.
2. Държавите-членки могат да изискват от притежателите на атестати за обучение, издадени в друга държава-членка, да предоставят превод на атестата на някой от другите официални езици на Общността.
Член 6
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 2 април 2008 година.